**Etnilised erinevused inimeste tegevusruumis mobiilpositsioneerimise andmetel**

Siiri Silm, Tartu Ülikool, Eesti

Segregatsiooni on traditsiooniliselt uuritud elukohtade põhjal. Inimeste ruumiline mobiilsus aina kasvab ning üha rohkem tegevusi toimub väljaspool elukohta. Uued segregatsiooniteooriad rõhutavad, et segregatsioon ühes tegevusruumi osas (nt elukoha piirkonnas) mõjutab segregatsiooni teistes tegevusruumi osades (nt töökohas) ning liikumine tegevuskohtade vahel on etnilise ebavõrdsuse tekkimisel ja säilimisel sama tähtis.

Ettekanne võtab arvesse inimeste kogu tegevusruumi, tuues välja etnilised erinevused. Fookus on järgnevatel aspektidel, mille puhul mobiilpositsioneerimise andmed võimaldavad saada parema ülevaate segregatsiooni eri tahkudest:

1) etniline segregatsioon erinevates tegevuskohtades (elukoht, töökohad ja vaba aja veetmise kohad);

2) etnilised erinevused piiriüleses liikuvuses;

3) etnilise segregatsiooni ajalised erinevused (päeva, nädala, aasta lõikes ja pühade ajal);

4) seos sotsiaalvõrgustike ja tegevusruumi vahel.

Ettekanne põhineb venekeelse vähemuse ja eestikeelse põhirahvuse võrdlusel Eestis.